आसामाव कंग्रेस दोलोनिफ्राय दैदेनगिरि-मावथिफोरा लासै-लासै गानो हमनायखौ नुनो मोन्दों। अब्ला आसामाव कंग्रेस दोलोनि सिनस्रिया लोरबां जाबाय नामा ? दा साननैसोयाव नुनाय बादिब्ला कंग्रेसनि माखासे दैदेनगिरिफोरखौ बिजेपि दोलोआव हाबनाय नुनो मोननायजों लोगोसे खायसेफोरा गुबुन राजखान्थि दोलोआव हाबहैदों। बे थारदि बिजेपि दोलोआव दा हाबनाया दानि नङा । सिगांनिफ्रायनो हाबनायखौ नुनो मोननाय जाबोदों। दानि आसामनि गिबि मन्थ्रि ड० हिमन्त बिश्व शर्मा आरो बिनि मददगिरिफोरा बिजेपि दोलोआव हाबजेननायनिफ्रायनो दिनैसिम बे दाहारा बोहैबाय थानायखौ नुनो मोननाय जादों । दा माखासे कंग्रेसिफोरखौ गावनि दोलोनि इयुनखौ लानानै साननाय नुनो मोनो। बे गासैबोनि गाहाइ जाहोनानो जाबाय राहुल गान्धी। राहुल गान्धीनि थाखायनो हिमन्त बिश्व शर्माआ कंग्रेस दोलो नागारदों होननानै मिथिनाय जायो। दा हिमन्त बिश्व शर्माखौ नायनानै बयबो बुंगोनदि राहुल गान्धीया दैदेनगिरि सिनायनो रोंनायनि गोहो गैया। जाय हिमन्त बिश्व शर्माखौ राहुल गान्धीया माब्लाबाबो गुरुथ’ होयाखै होननानै अजद दं। बिदि सासे सुबुंखौ दोलोआव हाबहोनायनि 6 बोसोरनि गेजेरावनो बिजेपि दोलोआ गिबि मन्थ्रिनि मासियाव फज’बाय। आसामनि सुबुंफोरनि आमायथख्ल’ सर्बानन्द सन’वाल बादि सासे जाफुंसार गिबि मन्थ्रिखौ बोख्लायनानै हिमन्त बिश्व शर्माखौ बिबान होनायनि ओंथियानो आलादा होननानै बुंनो हायो। बिथांखौ लानानै बिजेपि दोलोआ गोबां सिमां सुजुदों होननानै सानजायो। दा आसामाव हिमन्त बिश्व शर्माआ गिबि मन्थ्रिनि बिबानखौ लानायनि उनाव आसामाव कंग्रेस दोलोनि इयुनखौ बारा मोजां नुहुरा। मानोना आसामनि रायजोफोरा बे खोथाखौ बुजिनो मोन्दोंदि हिमन्त बिश्व शर्माआ मोनसे मावबुब्लिनि थाखाय गिबि मन्थ्रि जानो फैयाखै। बे खोथाखौ आसामनि कंग्रेस दोलोनि दैदेनगिरि-मावथिफोरा हमनो हाखाबाय जानांगौ! जायनि थाखाय आसामाव दा सान्दै कंग्रेस दोलोनिफ्राय बिजेपि दोलोआव हाबनायखौ नुनो मोनगासिनो दं।